ⵉⵙⵍⵉⵍⴰⵏ

ⵉⵙⵍⵉⵍⴰⵏ ⴳⴰⵏ ⵢⴰⵏ ⵓⴳⵣⵣⵓⵎ ⴰⴳⴰⵎⴰⵏ ⴳ ⵜⵓⴷⵔⵜ ⵏ ⵜⵡⵜⵎⵜ, ⵉⴳ ⵢⴰⵜ ⵜⵉⴽⵍⵉ ⵜⴰⵏⴼⵔⴰⵔⵜ ⵏⵏⴰ ⵉⵜⵜⴰⵡⵙⵏ ⴳ ⵜⵙⵔⵉ ⴷ ⵜⴰⵣⵣⵉⴳⵣⵜ ⵜⴰⵔⵉⵙⴰⵏⵜ, ⴳⴰⵏ ⵉⵙⵍⵉⵍⴰⵏ ⵜⴰⵢⴰⴼⵓⵜ ⵏ ⵢⴰⵏ ⵓⵙⵏⴼⵍ ⴰⵀⵓⵕⵎⵓⵏⵉ ⴰⵢⵢⵓⵔⴰⵏ ⵏⵏⴰ ⵉⵣⵔⴰⵢⵏ ⴳ ⵜⴼⴽⴽⴰ ⵏ ⵜⵡⵜⵎⵜ, ⴰⵔ ⴷ ⴳⵉⵙ ⵉⴷⵃⵃⵉ ⵓⵔⵖⵏ ⴰⴷⵉⵙ ⵏⵏⵙ ⵉⴳ ⴰⴽⴽⵯ ⵉⴷⴰⵎⵎⵏ ⴷ ⵜⵉⵖⵔⴰⵙⵉⵏ ⵎⵎⵓⵜⵏⵉⵏ, ⵜⴰⵎⵀⵍⵜ ⴰⴷ ⴰⵔ ⴱⴷⴷⴰ ⵜⵜⴰⵍⵙ ⴽⵓⴷ ⴰⵢⵢⵓⵔ ⵏⵖ ⴳ ⵡⴰⵙⵙ ⵏ 28, ⵎⴰⵢⴰⴷ ⵉⴳⴰ ⵜⴰⵎⴰⵜⴰⵔⵜ ⵎⴰⵙ ⴷ ⵜⴰⵖⵙⵙⴰ ⵏ ⵜⵎⵖⴰⵔⵜ ⵜⵥⴹⴰⵕ ⴰⴷ ⵜⴰⵙⵉ ⴰⵔⵔⴰⵡ 9 ⵏ ⵉⵔⵏ.
ⵎⵇⵇⴰⵔ ⴷ ⵎⴰ ⴰⴷ ⴰⴽⴽⵯ, ⵜⵉⵣⵉ ⵏ ⵉⵙⵍⵉⵍⴰⵏ ⵉⵥⴹⴰⵕ ⴰⴷ ⵜⴳ ⴼ ⵜⵡⵜⵎⵜ ⵢⴰⵜ ⵜⵉⵣⵉ ⴱⴰⵀⵔⴰ ⵉⵛⵇⵇⴰⵏ, ⵢⵓⵙⵉⵏ ⵜⵓⴳⵜⵜ ⵏ ⵜⵎⵎⴰⵔⴰ ⴷ ⵡⴰⵟⵟⴰⵏ, ⴰⴱⵣⵣⴰⴳ ⴷ ⵡⴰⵇⵇⴰⵙⵏ, ⵜⴰⴱⴱⴰⵢⵜ ⵏ ⵜⴼⵢⵢⵉ ⴷ ⵓⵙⵏⴼⵍ ⵏ ⵓⵕⵏⵉⵄ ⴷ ⵜⵓⴳⵜⵜ ⵢⴰⴹⵏ, ⵎⴰⵢⴰⴷ ⴰⴷ ⵉⵜⵜⴰⵊⵊⴰⵏ ⵜⴰⵡⵜⵎⵜ ⴰⴷ ⵜⵉⵍⵉ ⴳ ⵢⴰⵏ ⵡⴰⴷⴷⴰⴷ ⵉⵀⵔⵛⵏ ⴱⴰⵀⵔⴰ ⴷ ⵓⵔ ⵜⵥⴹⴰⵕ ⴰⴷ ⴳⵉⵙ ⵜⵙⴽⵔ ⴰⵎⵢⴰ ⴷ ⴽⵔⴰ ⵏ ⵜⵉⴽⴽⴰⵍ ⵓⵔ ⴰⵔ ⵜⵜⵉⵥⴹⵉⵕ ⵎⵇⵇⴰⵔ ⴷ ⴰⴷ ⴰⴽⴽⵯ ⴼⵍⵍⴰⵙ ⵜⵙⴰⵡⵍ.

 ⵜⴰⵎⵖⴰⵔⵜ ⴷ ⵉⵙⵍⵉⵍⴰⵏ 
ⵓⵛⴽⵏⵏⴰ ⴽⴽⵉⵖ ⴰⵔ ⵜⵜⴰⵏⵏⴰⵢⵖ ⴳ ⵡⴰⵎⵎⴰⵙ ⵏ ⵜⴰⵍⵖⴰ ⵏ ⵉⴷⴰⵎⵎⵏ ⵏ ⵜⵎⵖⴰⵔⵜ, ⴰⵔ ⵉⵢⵢⵉ ⴷ ⴽⵛⵛⵎⵏ ⵜⵓⴳⵜ ⵏ ⵉⵙⵇⵙⵉⵜⵏ ⵙ ⵓⵏⵍⵍⵉ ⵉⵏⵓ, ⴽⵔⴰ ⵓⴼⵉⵖ ⴰⵙ ⵜⴰⵎⵔⴰⵔⵓⵜ ⴽⵔⴰ ⵉⴳⴳⵓⵎⵎⵉ ⴰⴷ ⵜ ⵢⵉⵍⵉ.

ⴳⵉⵖ ⵜⴰⵡⵜⵎⵜ ⵖⴰⴷ ⴰⴼ ⵥⴹⴰⵕⵖ ⴰⴷ ⵜⵜⴰⵏⵏⴰⵢⵖ ⵎⴰ ⴰⴷ ⴳ ⵜⵙⴳⴰ ⵏⵏⵖ ⵙ ⵢⴰⵏ ⵓⵙⵎⵎⴰⵇⵇⵍ ⵉⵙⵙⵓⵜⵍⵏ ⵉ ⵉⵎⵔⵙⵉ ⴰⴷ, ⵓⵔ ⴰⴷ ⵜⴳ ⵜⴰⵏⵏⴰⵢⵜ ⴽⴰ ⵉⵣⵔⵉⵏ ⴳ ⵓⴼⵍⵍⴰ, ⵎⵛⵛ ⵉⵙ ⵓⴼⵉⵖ ⴰⴷ ⵉⵙⵙⴰⵏⵖ ⵎⴰⵎⵏⴽ ⴳⴰⵏⵜ ⵜⴰⵏⵏⴰⵢⵉⵏ ⵏ ⵡⵉⵢⵢⴰⴹ? ⵜⴰⵏⵏⴰⵢⵜ ⵏ ⵡⴰⵎⵓⵏ ⵏⵏⵖ ⴼ ⵢⴰⵜ ⵜⵖⴰⵡⵙⴰ ⵉⴳⴰⵏ ⵜⴰⵏⴼⵍⴰⵍⴰⵢⵜ ⴷ ⵜⴳ ⴽⵔⴰ ⵉⵙⵜⴰⵡⵀⵎⵎⴰⵏ ⴼⴰⴷ ⴰⴷ ⵜⵣⵣⵉⴳⵉⵣ ⵜⵓⴷⵔⵜ ⴷ ⴰⴼⴰⴷ ⴰⴷ ⵜⴼⴽ ⵜⵡⵜⵎⵜ ⵜⵓⴷⵔⵜ ⵉⵍⵉⵏⵜ ⵜⴰⵙⵓⵜⵉⵏ.

ⵎⴰⵎⵏⴽ ⴰⴷ ⵙ ⵉⵜⵜⴰⵏⵏⴰⵢ ⵡⴰⵎⵓⵏ ⵉⵙⵍⵉⵍⴰⵏ ⵙⵍⴰⵡⴰⵏ ⵜ ⴰⴽⴽⵯ ⴰⵔⴳⴰⵣ ⵡⴰⵔ ⴰⵏⵍⵍⵉ? ⴷ ⵎⴰⵎⵏⴽ ⴰⴷ ⵙ ⵜⴰⵏⵏⴰⵢ ⵜⵎⵖⴰⵔⵜ ⵓⵍⴰ ⵏⵜⵜⴰⵜ ⵉⵅⴼ ⵏⵏⵙ ⴰⴳⵓⵏⵙ ⵏ ⵜⵙⵓⵏⴹⵜ ⴰⴷ, ⵎⴽⵏⵏⴰ ⵉⴳⴰ ⵡⴰⴷⴷⴰⴷ ⴰⴷ ⵏⵜⵜⴰⵜ ⴰⴷ ⵙ ⵉⵣⴷⵉ ⴷ ⵏⵜⵜⴰⵜ ⴰⵖ ⵉⵜⵜⵖⵉ ⴷ ⵓⵔ ⴰⵙ ⵜⴽⴽⵉ ⵉ ⵎⴰⵏⵉ ?

 ⵉⵙⵍⵉⵍⴰⵏ ⴷ ⵡⴰⵎⵓⵏ 
ⵉⵙⵍⵉⵍⴰⵏ ⴽⴽⴰⵏⵜ ⵏ ⴷ ⴳⴰⵏ ⵓⴽⴰⵏ ⵙⵓⵍ ⵙ ⵖⴰⵚⵚ ⴰⴷ ⵢⴰⵜ ⵜⵖⴰⵡⵙⴰ ⴼ ⵉⵜⵜⵉⵏⵉ ⵡⴰⵎⵓⵏ ⵏⵏⵖ ⵜⴰⴳⵓⵔⵉ ⵏ "ⴰⵄⵓⵕⵉⴹ", ⵉⵖ ⴷ ⵜⵓⵛⴽⴰ ⵜⵉⵣⵉ ⵏⵏⵙ ⵉⵇⵇⴰⵏ ⴷ ⴰⴷ ⵜⵇⵇⵏ ⵜⵡⵜⵎⵜ ⵉⵎⵉ ⵏⵏⵙ ⴰⴷ ⵓⵔ ⵉⵙⵙⵉⵏ ⵢⴰⵏ ⵎⴰⵙ ⴷ ⴳⵉⵙ ⵜⵍⵍⴰ ⵎⵇⵇⴰⵔ ⴷ ⴰⵢⵜ ⵜⴳⵎⵎⵉ ⵏⵏⵙ, ⵓⵔ ⵜⵓⴼⴰ ⴰⴷ ⵜⵙⵎⴰⵎⵎⵉ ⵏⵖⴷⴷ ⴰⴷ ⴰⴽⴽⵯ ⵜⵙⵙⵖⵍⵉ ⵉⵎⵉ ⵏⵏⵙ ⴰⴷ ⵜⵙⴰⵡⵍ ⴼⵍⵍⴰⵙ, ⵓⵀⵓ !

ⴽⵓⴷ ⵏⵏⴰ ⵜⵏⵏⴰ ⵎⴰⵙ ⴷ ⵓⵔ ⵜⵥⴹⴰⵕ ⴷ ⵜⵓⴹⵏ ⴷ ⴰⵔ ⵜⵣⵔⴰⵢ ⴳ ⵢⴰⵏ ⵡⴰⴷⴷⴰ ⵏⵏⴰ ⵙⵉⵙ ⵉⵥⵍⵉⵏ ⵓⵔ ⴰⵔ ⴷ ⵜⴰⴷⴷⵔ ⴰⵙⵙⴰⵖ ⵏⵏⵙ ⴰⵛⴽⵓ ⵉⴳⴰ ⵡⴽⴰⵏ ⵙⵓⵍ "ⵃⵛⵓⵎⴰ", ⴷ ⵉⵖ ⵜ ⵢⴰⴷ ⵜⵏⵏⴰ ⴰⵔ ⵏ ⴷⵉⵙ ⵜⵏⴳⵉⵔⵉⵏ ⵎⴷⴷⵏ ⵣⵓⴷ ⵉⵖ ⴷ ⵉⴳⴰ ⵢⴰⵜ ⵜⵎⴰⴹⵓⵏⵜ ⵉⵜⵜⵢⵉⵙⵉⵢⵏ, ⴰⵔ ⵜ ⵜⴰⵏⵏⴰⵢⵏ ⵎⴷⴷⵏ ⵙ ⵜⵉⵟⵟ ⵏ ⵓⵎⵓⴽⵜⵓ ⴷ ⵓⵙⵖⵏⴼ, ⴰⵔ ⵜⵖⴰⵍⵏ ⵉⵙ ⴷ ⵜⴰⵎⵖⴰⵔⵜ ⴳ ⵜⵉⵣⵉ ⴰⴷ ⴰⵔ ⵜⵖⴰⵎⴰ ⵜⵔⴽⴰ ⵜⵉⵍⵉ ⴰⴹⵓ ⵏ ⵜⵣⴰⵎⵎⴰ ⵜⵏⴳⴹ ⴳ ⵓⵙⵉⴳⵉⵎ, ⵎⵛⵛ ⴰⵢⵍⵍⵉ ⵓⵔ ⵙⵙⵏⵏ ⵎⴰⵙ ⴷ ⴰⵔ ⵜⵙⵏⴼⴰⵍ ⵜⵉⵎⵍⵙⴰ ⵏⵏⵙ ⴽⵓⴷ ⴰⵙⵙ ⵣⵓⵏⴷ ⵏⵜⵜⵏⵉ ⴷ ⵓⴳⴳⴰⵔ, ⴰⵔ ⵜⵙⵙⵉⵔⵉⴷ ⵜⴰⴼⴳⴳⴰ ⵏⵏⵙ ⴰⵔ ⵏ ⵜⴳⴳⴰ ⵜⵓⵊⵊⵓⵜⵉⵏ, ⵜⵙⵙⵏⴼⵍ ⴰⵛⵔⵡⵉⴹ ⴰⵏⵏ ⵏⵏⴰ ⴳ ⵜⵎⵓⴽⵜⵓⵏ ⴽⴽⵓⵣⵟ ⵜⴽⴰⵍ ⴳ ⵡⴰⵙⵙ ⵉⵖ ⵓⵔ ⵏⵏⵉⵖ ⵓⴳⴳⴰⵔ, ⴰⵛⴽⵓ ⵏⵜⵜⴰⵜ ⵙ ⵓⴳⴰⵢⵢⵓ ⵏⵏⵙ ⵜⵔⴰ ⴰⴷ ⵜⵖⵓⵙ, ⴷ ⵎⵇⵇⴰⵔ ⵜⵍⵍⴰ ⴳ ⵡⴰⴷⴷⴰⴷ ⴰⵏⵏ ⵓⵔ ⴰⵙ ⵉⴽⴽⵉⵙ ⴰⴷ ⴷⴰⵔ ⵙ ⵜⵣⵣⵉⴳⵉⵣ ⵜⵓⴷⵔⵜ ⵖⵎⴽⵍⵍⵉ ⵙ ⵜⵣⵣⵉⴳⵉⵣ ⴷⴰⵔ ⵎⴷⴷⵏ ⴰⴽⴽⵯ, ⵉⵙ ⵓⵔ ⵜⵓⴼ ⵡⴰⴷ ⵏⵏⴰ ⴼⵍⵍⴰⵙ ⵉⵙⴰⵡⵍⵏ ⵙ ⴳⴰⵔ, ⵖⵡⵡⴰⴷ ⵏⵏⴰ ⵉⴽⴽⴰⵏ ⵉ ⵉⵔⵉⴷ ⴰⵢⵢⵓⵔ!

ⵜⴰⵎⵖⴰⵔⵜ ⴳ ⵓⵣⵎⵣ ⴰⴷ -ⵉⵥⴹⴰⵔ ⴰⴷ ⵉⴽⴽ ⵉⵎⴰⵍⴰⵙ ⵏⵖⴷⴷ ⵓⴳⴳⴰⵔ- ⴰⵔ ⴼⵍⵍⴰⵙ ⵉⵣⵔⴰⵢ ⴰⵎⵔⵔⵜ ⵖⵎⴽⵍⵍⵉ ⵙ ⴷ ⵉⴳⴳⵉⵣ ⵖⴰⵔ ⴳⵔ ⴰⵙ ⴷ ⵜⵖⵙⵙⴰ ⵏⵏⵙ ⴷ ⴳⵔ ⴰⵙ ⴷ ⵉⵅⴼ ⵏⵏⵙ, ⵓⵔ ⴰⵔ ⵙⵓⵍ ⵜⵉⵏⵉ ⴰⵢⴰⵎⴰⵔ ⴰⴷ ⵏ ⵜⴰⵏⵏⵉ ⴰⴳⴰⵢⵢⵓ ⵏⵏⵙ ⵏⵖ ⴷ ⴰⴷ ⵜⵙⵢⴰⴼⴰ ⵙ ⴳⴰⵔ ⵉⵙⵢⴰⴼⴰⵜⵏ ⵎⵇⵇⴰⵔ ⴷ ⵉⴽⴽⴰ ⵉⵍⵙ ⴰⵏⵏ ⵏ ⵓⵏⵓⴳⴳⴰ ⵏⵏⵙ, ⵜⵉⵔⵉ ⴳ ⵉⴳⴳⵉ ⵏ ⵎⴰ ⴰⴷ ⴰⴷ ⵜⵉⵍⵉ ⴳ ⵜⴰⵎⵏⵉⴷⵜ ⴷ ⵎⵉⴷⴷⵏ ⴷ ⴰⵔ ⵜⵙⵙⴼⵍⵉⴷ ⵉ ⵉⵡⴰⵍⵉⵡⵏ ⴰⴷ ⴷⴰⵔ ⴰⵔⴳⴰⵣ ⵓⵔ ⵉⴳⵉⵏ ⴰⵔⴳⴰⵣ !

ⴰⵔ ⵜⵣⵣⵔⴰⵢ ⵜⵎⵖⴰⵔⵜ ⵏⵖⴷⴷ ⵜⴰⵡⵜⵎⵜ ⵙ ⵓⵎⴰⵜⴰ ⵢⴰⵏ ⵓⵣⵎⵣ ⵉⴳⴳⵓⵜⵏ ⴳ ⵓⵡⵜⴰⵢ ⵏⵏⵙ ⴳ ⴽⴰ ⵎⵎⴰⵖⵏⵜ ⴷ ⵉⵎⴰⵏ ⵏⵏⵙⵏ ⵜ ⴷ ⵉⵙⵢⴰⴼⴰⵜⵏ ⵏⵏⵙⵏ ⵜ, ⴼⴰⴷ ⴰⴷ ⵉⴳⵉⴷⴷⵉ ⵉⵏⴳⵉⵔⵉ ⴷ ⵓⵙⵏⴼⵍ ⴰⵏⵏ ⵉⴳⴳⵓⵜⵏ ⴳⵔ ⵜⵓⵔⵏⴰⵏⵜ ⴷ ⵓⴷⵍⴰⴳ ⴷ ⴳⵔ ⵓⴽⵓⴽⵎ ⴷ ⵓⵎⵟⵟⴰ, ⴰⵔ ⵜⵣⵣⵔⴰⵢ ⴰⵢⵍⵍⵉ ⴷ ⵉⵇⵇⴰⵎⴰⵏ ⴳ ⵓⵍⵎⵎⴰⴹ ⴷ ⵜⴳⵓⵏⵉ ⴷ ⵜⵡⵍⴰⵡⴰⵍⵜ ⵎⵇⵇⴰⵔ ⵜⴳⴰⵡⵔ ⴳ ⴳⵔ ⵓⴽⴰⴱⴰⵕ, ⴽⵓⵍⵍⵓ ⵎⴰ ⴰⴷ ⴰⵔ ⵜ ⵉⵜⵜⴰⵏⵏⴰⵢ ⵓⵎⴰⴹⴰⵍ ⵙ ⵜⵉⵟ ⵎⵥⵥⵉⵏ ⵏⵖⴷⴷ ⴰⴽⴽⵯ ⵜⴰⴷ ⵉⵇⵇⵏⵏ, ⵎⵇⵇⴰⵔ ⴷ ⴽⵓⵍⵍⵓ ⵎⴰⴷ ⴼⵍⵍⴰⵙ ⵉⵣⵔⴰⵢⵏ ⴷ ⵓⵙⵏⵏⴽⵎⵔ, ⵉⵇⵇⴰⵏⴷ ⴰⴷ ⵜⵥⵉⴹⵕ ⴼ ⵉⵡⵏⵏⴰⵏ ⵏ ⵎⵉⴷⴷⵏ, ⵜⵥⵉⴹⵕ ⵉ ⵜⵡⵓⵔⵉⵡⵉⵏ ⵏ ⴱⵔⵔⴰ ⵓⵍⴰ ⵜⵉⵏ ⵓⴳⵏⵙ, ⵜⵥⵉⴹⵕ ⴰⴷ ⵜⵣⵣⵔⵉ ⵉⵔⵉⵎⵏ ⵉⵖ ⴷⴰⵔⵙ ⵍⵍⴰⵏ ⴷ ⵎⵇⵇⴰⵔ ⵜⵏⵏⴰ ⵀⴰⵏ ⵜⵓⴹⵏ ⵓⵔ ⵉⵍⵍⵉ ⵎⴰⴷ ⴰⵙ ⵉⵙⵙⴼⵍⴷⵏ, ⴷ ⵓⵔ ⴷⴰⵔⵙ ⴽⵔⴰ ⵉⴳⴰⵏ ⵙ ⵡⴰⵙⵙⴰⵖ ⵉⴳⵉⵡⵔ ⴳ ⵡⵓⵙⵙⴰⵏ ⵏ ⵉⵙⵍⵉⵍⴰⵏ, ⴽⵓⵍⵍⵓ ⵎⴰ ⴰⴷ ⵉⵍⴽⵎ ⵓⵎⴰⴹⴰⵍ ⴳ ⵡⴰⵍⴰⵢ ⵏⵍⵍⴰ ⵡⴽⴰⵏ ⵙⵓⵍ ⴳ ⵉⵣⴷⴰⵔ ⵓⵔ ⵏ ⴰⴽⴽ ⵏⵉⵜⵜⵉ ⵙ ⵢⴰⵜ ⵍⵍⵉⵖ ⵓⵔ ⵜⴰ ⵊⵊⵓ ⵏⵓⴼⵉ ⴰⴷ ⵏⴼⴽ ⵉ ⵡⴰⵔ ⵉⵣⵔⴼⴰⵏ ⴰⵣⵔⴼ ⵏⵏⵙ, ⵙ ⵡⴰⵙⵙ ⴰⴷ ⵎⵇⵇⴰⵔ ⵎⵎⵓⵜⵏⵜ ⴽⵉⴳⴰⵏ ⵏ ⵜⵡⵜⵎⵉⵏ ⵙ ⵎⴰ ⴰⴷ, ⵎⵎⵓⵜⵏⵜ ⵙ ⵜⵉⵎⵓⴹⴰⵏ ⵏⵏⴰ ⵉⵣⴷⵉⵏ ⴷ ⵉⵙⵍⵉⵍⴰⵏ ⵣⵓⵏ ⴷ ⴰⵏⴳⴰⵢ ⵏ ⵉⴷⴰⵎⵎⵏ, ⵜⵉⵎⵓⴹⴰⵏ ⵏ ⵡⵓⵍ ⴳ ⵎⴰⴷ ⵉⵥⵍⵉⵏ ⵙ ⵓⴱⴷⴷⴰⴷ ⵏⵏⵙ ⵏⵖⴷ ⵜⴰⵏⴹⴼⵔⵜ ⵏ ⵜⵏⵜⵜⴰⴳ ⵏⵏⵙ ⴳ ⵢⴰⵜ ⵜⵉⵣⵉ, ⴰⵎⵎⵔⵡⵉ ⵏ ⵜⴰⴳⵍⵉⵙⵉⵎⵜ ⴳ ⵉⴷⴰⵎⵎⵏ ⴷ ⵓⴳⴳⵓⵣ ⵏ ⴰⵟⴰⵏⵚⵢⵓ*** ..., ⵓⵔ ⵉⵙⴽⵉⵔ ⵓⵎⴰⴹⴰⵍ ⴰⵡⴷ ⵢⴰⵜ ⵜⵙⵓⵔⵉⴼⵜ ⴼⴰⴷ ⴰⴷ ⵉⵍⵉⵏ ⴽⵔⴰ ⵏ ⵡⵓⵙⵙⴰⵏ ⵉⵥⵍⵉⵏ ⵙⵔⵙ ⵉⵖ ⵜⵍⵍⴰ ⴳ ⵡⴰⴷⴷⴰⴷ ⴰⴷ ⴰⴷ ⵜⵙⵓⵏⴼⵓ, ⴰⴷ ⵜⵉⵍⵉ ⵢⴰⵜ ⵜⵓⵔⴰⴳⵜ ⵏⵏⴰ ⵙⴽⵔⵏⵜ ⵜⵎⵔⵙⴰⵍ ⵖⵎⴽⵍⵍⵉ ⵜⵍⵍⴰ ⵜⵉⵏ ⵕⴱⴱⵉ ⴳ ⵓⴷⵍⵉⵙ ⵏⵏⵙ, ⵏⵖⴷⴷ ⴰⴷ ⴰⵙ ⵜ ⵜⴼⴽ ⵓⵍⴰ ⵜⵉⴳⵎⵎⵉ ⵏⵏⵙ ⴰⴷ ⴳⵉⵙ ⵓⵔ ⵜⵙⴽⵔ ⵢⴰⵜ ⴰⵎⵔ ⴰⴷ ⵜⵟⵕⵕⵃ ⵜⴰⵡⵉⵜ ⴳ ⵓⴳⴰⵢⵢⵓ ⵏⵏⵙ ⴷ ⵓⵏⴳⴰⵥ ⵏⵏⴰ ⴰⵙ ⵓⴽⴰⵏ ⵉⴳⴰⵏ ⵟⵥⵥⵉⵜ ⵏ ⵡⴰⵏⵖⴰ, ⵓⵔ ⵜ ⵉⴼⵍ ⴰⴷ ⵜⴳ ⵜⵉⵏ ⵉⵅⴼ ⵏⵏⵙ ⵓⵍⴰ ⵜⵉⵏ ⵎⴷⴷⵏ.

 ⵜⴰⵏⵏⴰⵢⵜ ⵏ ⵜⴰⵎⵖⴰⵔⵜ ⵜⴰⵇⵓⴱⴱⴰⵏⵜ ⵉ ⵢⵉⵅⴼ ⵏⵏⵙ 
ⵜⴰⵎⵖⴰⵔⵜ ⵉⵥⴹⴰⵔ ⴰⴷ ⵙⵉⵜⵜⵉⵖ ⵜⴰⵏⵏⴰ ⵉⵖⵔⴰⵏ ⵜⵉⵙⵙⴰⵏ ⴰⵢⵍⵍⵉ ⴼⵍⵍⴰⵙ ⵉⵍⵍⴰⵏ ⴷ ⵎⴰⴷ ⴷⴰⵔ ⵙ ⵉⵍⵍⴰⵏ, ⵜⵉⵙⵙⴰⵏ ⵎⴰⵎⵏⴽ ⴰⵔ ⴰⴷ ⵜⴰⵍⵍ ⴰⴳⴰⵢⵢⵓ ⵏⵏⵙ ⴳ ⵟⵓⵥⵥⵓⵎⵜ ⵏ ⵡⵉⴷ ⵏⵏⴰ ⴰⵙ ⵉⵜⴽⴽⵉⵙⵏ ⴰⵜⵉⴳ ⵉⵖ ⵜⵍⵍⴰ ⴳ ⵡⴰⴷⴷⴰⴷ ⴰⵏⵏ, ⵎⵛⵛ ⵜⴰⵏⵏⴰ ⵓⵔ ⵉⵖⵔⵉⵏ ⵎⴰⵏ ⵜⵉⵏⵏⵙ ? ⵜⴰⴷ ⵉⵏⴽⵔⵏ ⴳ ⵡⴰⵎⵓⵏ ⵉⵍⴰⵏ ⴰⵣⵡⵍ ⵏ "ⵃⵛⵓⵎⴰ" ⴳ ⵉⴳⴳⵉ, ⵓⵔ ⵜⴽⴽⵉ ⵜⵉⵏⵎⵍ, ⵓⵔ ⵜⴽⴽⵉ ⵜⴰⵙⵓⴽⵜ, ⵓⵔ ⵜⵙⵜⵉ ⵜⵓⴷⵔⵜ ⵏⵏⵙ ⵓⵔ ⵜⵙⵜⵉ ⵓⵍⴰ ⵡⴰⵏⵏⴰ ⵔⴰⴷ ⵜⴷⵔⵓ ⵜⵓⴷⵔⵜ ⵏⵏⵙ, ⵜⴷⴷⵔ ⵓⵔ ⵜⴷⴷⵔ, ⵓⵔ ⴰⴽⴽⵯ ⵜⵙⴰⵡⵍ ⴳ ⵓⵣⵎⵣ ⵏⵏⴰ ⴳ ⴽⵓⵍⵍⵓ ⵙⴰⵡⴰⵍⵏ ⵎⴷⴷⵏ ⴷⵔⵓⵏ ⴰⵡⴰⵍ ⴰⴷ ⵜⴼⴽ ⵜⴰⵏⵏⴰⵢⵜ ⵏⵏⵙ ⵉⵎⵉⵍ ⴰⴷ ⵜⵙⴰⵡⵍ ⴳ ⵜⵖⴰⵡⵙⵉⵡⵉⵏ ⴰⴷ ⵏⵏⴰ ⴷⴰⵔ ⵙⵏ ⵉⴳⴰⵏ ⴰⵄⵓⵕⵉⴹ ⵎⵇⵇⵓⵔⵏ ⵉⵖ ⵜⵢⴰⵡⴱⴷⴰⵔⵏⵜ, ⵏⵜⵜⴰⵜ ⵙ ⵉⵅⴼ ⵏⵏⵙ ⴰⵔ ⵜⵜⴰⵏⵏⴰⵢ ⵎⴰⵙ ⴷ ⵜⴳⴰ ⴰⵏⴽⴰⵍ, ⵉⵅⵚⵚⴰ ⴰⴷ ⵙⵜ ⵏ ⵓⵔⵉⵍⴽⵎ ⵜⵜⴰ ⵢⴰⵏ ⴰⵔ ⴷ ⴷⴰⵖ ⵜⵓⵔⵔⵉ ⵜⴳⴰ ⴰⴼⴳⴰⵏ ⵣⵓⵏ ⴷ ⵏⵜⵜⵏⵉ, ⵓⵔ ⴰⴷ ⴷⵉⵙ ⵏ ⵜⴷⵔⵓ ⵜⵉⵔⵎⵜ, ⵓⵍⴰ ⵜⴷⵔⴰ ⴷⵉⵙⵏ ⵉⴳⵉⵡⵔ, ⵉⵖ ⵢⴰⴷ ⵉⵍⵍⴰ ⵡⴰⵢⵢⵓⵔ ⵏ ⵓⵥⵓⵎ ⵉⵍⵍⴰ ⴼⵍⵍⴰⵙ ⴰⴷ ⴷⵉⵙ ⵏ ⵟⴰⵥⵓⵎ ⵎⵇⵇⴰⵔ ⴰⵙ ⵉⵙⴽⵔ ⴱⴰⴱ ⵏ ⵉⴳⵏⵡⴰⵏ ⴰⴷ ⵜⵛⵛ ⵜⵙⵓ, ⵉⵖ ⵢⴰⴷ ⵜⵔⴰ ⴰⴷ ⵏ ⴽⴰ ⵜⵙⵓ ⵜⵓⴳⵎⵉⵎⵜ ⵏ ⵡⴰⵎⴰⵏ ⵉⵍⵍⴰ ⴷⴰⵖ ⴼⵍⵍⴰⵙ ⴰⴷ ⴽⵓⵍⵍⵓ ⵜⴳ ⴰⵍⵍⵏ ⴰⴼⴰⴷ ⴰⵙ ⵜⵜ ⵓⵔ ⵉⵥⵕ ⵢⴰⵏ ⵉⵖ ⵜⵙⵡⴰ ⴰⵣⴰⵍ ⵏ ⵕⵎⴹⴰⵏ ⴰⴷ ⴷⴰⵖ ⵓⵔ ⵜⵉⵍⵉ ⴳ ⵉⵎⴰⵡⵡⵏ ⵏⵏⵙⵏ ⴽⵓⵍⵍⵓ ⵎⴰⴷ ⵉⵖⴰⵎⴰⵏ ⴳ ⵓⵙⵎⵓⴷⵔ, ⵜⵏⴽⵔ ⴷ ⴼ ⵓⵎⵉⵢⵢⵏ ⵉⵏⵀⴰⴱⴱⴰⵔⵏ ⵜⴰⵎⵏⵜⵏ ⴰⵛⴽⵓ ⵜⴰⵏⵜⵉⵍⴰ ⵏⵏⵙ ⴰⴷ ⵜⵏ ⴼⵍⵍⴰⵙ ⵉⵙⴱⵣⵣⵉⵣⵏ ⴰⴷ ⵜⵏ ⵜⴰⵎⵏ; ⴰⴷ ⵓⵔ ⵜⵙⵙⵉⵔⴷ ⴰⵔ ⴷ ⵙⵜ ⴼⵍⵏ ⵉⵙⵍⵉⵍⴰⵏ, ⴰⴷ ⵏ ⵓⵔ ⵜⵍⴽⵎ ⴰⵏⵡⴰⵍ, ⴰⴷ ⵓⵔ ⵜⴼⴼⵖ ⵙ ⴷⴰⵔ ⵎⴷⴷⵏ ⴰⵛⴽⵓ ⵜⵟⵟⴰⴼ ⵢⴰⵏ ⵡⴰⴹⵓ ⵙⵉⵙ ⵉⵥⵍⵉⵏ ⵔⴰⴷ ⴰⵙ ⴼⵔⴽⵏ, ⴰⴷ ⵓⵔ ⵜⵛⵛ ⵎⴰⴷ ⵉⵍⴰⵏ ⵜⴰⵎⵉⵎⵜ, ⴰⴷ ⵓⵔ ⵜⵍⵙⵙⴰ ⵜⵉⵎⵍⵙⴰ ⵏⵏⴰ ⵓⵔ ⵉⴳⵉ ⵏ ⵜⵉⵏⵙ ⵔⴰⴷ ⵏ ⴳⵉⵙ ⵜⴼⵍ ⵜⴰⵣⴷⴰⵢⵜ, ⴰⴷ ⵓⵔ ⵜⵍⵓⵃ ⵉⵛⵔⵡⵉⴹⵏ ⵏⵏⵙ ⴳ ⵜⵉⵙⵔⴰⵙ ⵔⴰⴷ ⵙⵉⵙⵏ ⵙⴽⵔⵏ ⵡⵉⵢⵢⴰⴹ ⵉⵙⴽⴽⵉⵔⵏ ⵉⵇⵇⴰⵏⴷ ⴰⴷ ⵜⵏ ⵣⵡⴰⵔ ⵜⵙⵙⵉⵔⴷ, ⴰⴷ ⵓⵔ ⵜⵙⵓ ⵉⵙⴰⴼⴰⵔⵏ ⵔⴰⴷ ⴰⵙ ⴽⴽⵉⵙⵏ ⵜⴰⵔⵡⴰ, ⴰⴷ ⵓⵔ ⵜⵙⵍⵍⴼⵜ ⵉ ⵡⴰⵣⵣⴰⵔ ⵔⴰⴷ ⴰⵎ ⴽⵓⵍⵍⵓ ⵉⴹⵕ, ⴰⴷ ⵓⵔ ⵜⵍⵙⵜ ⵜⵉⵎⵍⵙⴰ ⵏⵏⴰ ⵙⵔⴰⴷ ⵟⵥⴰⵍⵍⴰⵜ ⴷ ⴰⴷ ⵓⵔ ⵟⴰⵥⵜ ⵉⴷⵖⴰⵔⵏ ⵏ ⵟⵥⴰⵍⵉⵜ ⵓⵍⴰ ⵉⴼⴼⵓⵖ ⴷ ⴷ ⵉⵎⵉ ⵏⵏⵎ ⴰⵡⴰⵍ ⵏ ⵕⴱⴱⵉ ⵎⵇⵇⴰⵔ ⴷ ⵏⵜⵜⴰⵏ ⵙ ⵉⵅⴼ ⵏⵏⵙ ⵉⴼⴽⴰ ⴰⵙ ⵜⵓⵔⴰⴳⵜ ⴰⴷ ⵜⵖⵔ ⴰⴷⵍⵉⵙ ⵏⵏⵙ ⵙ ⵉⵎⵉ ⵏⵏⵙ ⴰⵔ ⴰⵙ ⵜⵙⵙⴼⵍⵉⴷ ⵉⵖ ⵓⵔ ⵜⵖⵓⵙ ⴷ ⴰⴷ ⵜⵉⵍⵉ ⴳ ⵓⵙⴰⵎⵎⴰⴷ ⴳ ⵡⵓⵙⵙⴰⵏ ⵏ ⵡⴰⵎⵓⴷ ⴰⵎⵥⵢⴰⵏ ⵓⵍⴰ ⵜⴰⴼⴰⵙⴽⴰ, ⴷ ⵎⵇⵇⴰⵔ ⴷ ⵜⵎⵍⵙⵉⵜ ⵍⵍⵉ ⵜⵍⵙⴰ ⴳ ⵡⴰⴷⴷⴰⴷ ⴰⵏⵏ ⵎⴷⴷⵏ ⵔⴰⵏ ⴰⴷ ⴰⵙⵜ ⴽⴽⵙⵏ ⵎⵛⵛ ⴱⴰⴱ ⵏ ⵉⴳⵏⵡⴰⵏ ⵉⵏⵏⴰ ⴰⵙ ⵉⵖ ⵜⵜ ⵓⵔ ⵢⴰⵖ ⵢⴰⵜ ⵉⵥⴹⴰⵔ ⴰⴷ ⵙⵉⵙ ⵟⵥⵥⴰⵍ !  .... ⵉⴳⴳⵓⵜ ⵎⴰⴷ ⵎⵉ ⵜⵙⵙⴼⵍⵉⴷ ⵜⴰⵡⵜⵎⵜ, ⵣⵖ ⵍⵍⵉⵖ ⵜⴳⴰ ⵜⴰⴼⵔⵓⵅⵜ ⴰⵔ ⴷ ⵜⴳ ⵜⴰⵎⵖⴰⵔⵜ ⵏⵖⴷⴷ ⴰⵔ ⴷ ⵜⵎⵎⵜ, ⴰⵔ ⴷ ⴷⵉⵙⵏ ⵜⵏⴽⴽⵔ ⵜⵙⵙⵏⴽⵔ ⴷ ⴳⵉⵙ ⴰⵡⴷ ⵉⵙⵜⵉⵙ ⴰⵔ ⵉⵜⵜⴰⵍⵙ ⵓⵣⵎⵣ ⵉ ⵡⴰⵢⵢⴰⴹ, ⵎⵍⴰⴷ ⵓⵔ ⴷ ⵡⵉⴷ ⴰⵙ ⵉⵙⵙⵓⵜⵍⵏ ⴷ ⵉⵏⵍⵍⵉⵜⵏ ⵏⵏⵙⵏ ⵉⴳⵓⵙⵎⴰⵏ ⵔⴰⴷ ⵜⵉⵙⵙⴰⵏ ⵎⴰⵙ ⴷ ⵎⴰ ⴰⴷ ⵏⵏⴰ ⵜ ⵉⵥⵥⵓⵥⵉⵏ ⴰⵖ ⵜⵍⵍⴰ ⵜⵓⴷⵔⵜ, ⴷ ⵡⴰⴷ ⴽⵎ ⵙⵉⵙ ⵉⵔⴳⴳⵎⵏ ⴰⵙ ⵉⵅⵚⵚⴰ ⴰⴷ ⵢⵉⵙⵙⴰⵏ ⵎⴰⵙ ⴷ ⴰⵙⵙ ⵍⵍⵉⵖ ⴰⵎ ⴷ ⵓⵔ ⵓⵛⴽⵉⵏ ⴳ ⵓⵣⵎⵣ ⵏⵏⵙⵏ ⴰⴷ ⵉⵍⵍⴰ ⴳ ⵓⴷⵉⵙ ⵏⵏⵎ, ⵎⵛⵛ ⵎⴰ ⵔⴰⴷ ⵜⵙⴽⵔ ⵜⴳⵍⵍⵉⵏⵜ ⴳ ⵟⵓⵥⵥⵓⵏⵜ ⵏⵏⵙⵏ, ⵙⵍⵎⵏ ⴰⵍⵅⴼ ⵏⵏⵙ ⵙⵎⵓⵏ ⴳⵉⵙ ⴽⵉⴳⴰⵏ ⴷ ⵓⵅⵛⵛⴰⵏ ⵎⵇⵇⴰⵔ ⴽⴰ ⵜⵙⵙⵖⴰⵙ, ⵎⴰ ⴰⴷ ⴰⵔ ⵜ ⵉⵜⵜⴰⵊⵊⴰ ⴰⴷ ⵜⵙⵓⵜⵓⵔ ⴰⴷ ⵜⵎⵎⵜ ⵏⵖ ⵜⵏⵖⵓⴱⴰ ⴳ ⵉⴳⴳⵉ ⵏ ⵡⴰⴽⴰⵍ, ⴰⴷ ⵙⵓⵍ ⵓⵔ ⵜⵉⵍⵉ ⴷ ⴰⴷ ⵙⵓⵍ ⵓⵔ ⵜⴷⴷⵔ ⵣⵓⵏ ⴷ ⵎⴰ ⴰⴷ, ⴰⵔ ⵜⵙⵡⵉⵏⴳⵉⵎ ⴰⵔ ⴷ ⵜⵔⵎⵉ ⴰⵔ ⵏ ⵜⵜⴰⴼⴰ ⵎⴰⵙ ⴷ ⵓⵍⴰ ⵜⴰⵎⵜⴰⵏⵜ ⴰⴷ ⵏⵏⴰ ⵓⴽⴰⵏ ⵜⵙⵓⵜⵓⵔ, ⵏⵜⵜⴰⵜ ⵓⴽⴰⵏ ⴰⴷ ⵜⴷⴷⵔ, ⵜⵓⴷⵔⵜ ⴳ ⵓⵔ ⵜⵍⵍⵉ ⵜⵓⴷⵔⵜ ⵜⴰⵎⵜⴰⵏⵜ ⵎⵇⵇⵓⵔⵏ ⵏⵉⵜ ⴰⵢⴰⵏⵏ.

 ⵎⴰⵎⵏⴽ ⴰⵙ ⵉⵜⵜⴰⵏⵏⴰⵢ ⵓⵔⴳⴰⵣ ⵉⵙⵍⵉⵍⴰⵏ 
ⴰⵔ ⵉⵜⵜⵉⵏⵉ ⵓⵔⴳⴰⵣ ⴰⵎⵏⵣⵓⵖ ⵎⴰⵙ ⴷ ⵏⵜⵜⴰⵏ ⴰⴷ ⵉⴳⴰⵏ ⴰⵙⵏⵜⵉ ⵏ ⵜⵓⴷⵔⵜ, ⵏⵜⵜⴰⵏ ⴰⴷ ⵉⴳⴰⵏ ⴰⵎⵣⴷⴰⴳ, ⴷ ⵏⵜⵜⴰⵏ ⴽⴰ ⴰⴷ ⵉⵖⵓⵙⵏ ⵓⵔ ⴰⵔ ⵜ ⵙⵍⴰⵢⵏ ⵉⴷⴰⵎⵎⵏ ⵏ ⵉⵙⵍⵉⵍⴰⵏ ⵓⵍⴰ ⵡⵉⵏ ⵉⵍⵉⵍⵉⵜⵏ, ⵓⵔ ⴰⵔ ⴰⴽⴽⵯ ⵜⵏ ⵉⵥⵕⴰ ⴰⵎⵔ ⵉⵖ ⵉⴱⵔⵉ ⴳ ⵓⴼⵓⵙ ⵏⵏⵙ ⵏⵖ ⴷⴷ ⵉⵖ ⵉⵖⵔⵙ ⵉ ⵜⵉⵅⵙⵉ, ⴰⵔ ⵉⵜⵜⵉⵏⵉ ⵎⴰⵙ ⴷ ⴰⵔ ⵉⵙⵏⵉⵎⵎⵉⵔ ⵕⴱⴱⵉ ⴳ ⵉⴹ ⵓⵍⴰ ⴰⵣⴰⵍ ⵍⵍⵉⵖ ⵓⵔ ⵉⴳⵉ ⵜⴰⵡⵜⵎⵜ, ⴷ ⵉⵍⵓⵍⴷ ⵉⴳⴰ ⴰⵡⵜⵎ ⵏⵏⴰ ⵉⵟⵟⴰⴼⵏ ⵜⵉⵙⵍⴰⴹ ⵏ ⵉⵡⵜⵎⴰⵏ, ⵓⵔ ⵉⵙⵖⴰⵡⵙⴰ ⴰⴷ ⵜ ⵢⴰⵔⵉ ⴳ ⵉⵡⵏⵏⴰⵏ ⵏ ⵎⵉⴷⴷⵏ ⵓⵍⴰ ⵜⴰⵏⵏⴰⵢⵉⵏ ⵏⵏⵙⵏ ⴷⵔⴰⵏⵉⵏ, ⴷ ⵉⴳⴰ ⴰⵡⵜⵎ ⵉⵎⵓⵏ ⴳⵉⵙ ⵓⵏⵍⵍⵉ ⴷ ⵓⵙⴳⴷ ⵓⵔ ⵉⵙⵖⴰⵡⵙⴰ ⵙ ⵜⵓⵔⴰⴳⵜ ⴰⵔ ⴷ ⵢⴰⴹⵏ ⵏⵖⴷⴷ ⵉⵖ ⵉⵎⵓⴷⴷⴰ ⵙ ⵎⵎⵍ ⵙⵓⵍ ⵓⵔ ⴰⴽⴽⵯ ⵙⵉⵙ ⵉⵙⵖⴰⵡⵙⴰ ⴳ ⵡⴰⴷⴷⴰⴷⵏ ⴰⴷ ⵏⵉⵜ, ⵓⵔ ⴷ ⵣⵓⵏ ⴷ ⵜⴰⵡⵜⵎⵜ ⵏⵏⴰ ⴳⵉⵙ ⵏ ⵉⴷⵔⵓⵙⵏ ⵓⵔ ⵢⴰⴷ ⵜⵍⵍⵉ ⵙ ⵓⵏⵍⵍⵉ ⵏⵏⵙ ⵉⵜⵎⵎⴰⵏ ⵓⵍⴰ ⵜⵍⴰ ⵙ ⵓⵙⴳⴷ ⵏⵏⵙ ⵉⵏⴳⴰⴷⴷⴰⵏ, ⵎⵇⵇⴰⵔ ⴷ ⵓⵍⴰ ⵜⴰⵡⵡⵓⵔⵉ ⵏⵏⵙ ⴷ ⵜⵖⵔⵉ ⵏⵏⵙ ⴳ ⵡⵓⵙⵙⴰⵏ ⴰⵏⵏ ⵓⵔ ⴰⵔ ⴳⵉⵙ ⵏ ⵜⵜⵉⵍⵉ ⵎⵇⵇⴰⵔ ⵏⵉⵜ ⵜⵍⵍⴰ ⵙ ⵜⴼⴳⴳⴰ ⵏⵏⵙ, ⴱⴱⵉⵏ ⴱⴷⴷⴰ ⴼⵍⵍⴰⵙ ⵉⴷⴰⵎⵎⵏ ⴰⵖⴰⵔⴰⵙ ⵏ ⵓⵏⵎⴷⵓ, ⴰⴷ ⵜⴳ ⵢⴰⵜ ⵜⵎⵖⴰⵔⵜ ⵉⵎⵓⵔⵙⵏ ⴳ ⵜⵡⵡⵓⵔⵉ ⵏⵏⵙ ⵓⵍⴰ ⵜⵉⵖⵔⵉ ⵏⵏⵙ, ⴷ ⴰⴷ ⵓⵔ ⵏⵜⵜⵓ ⵓⵍⴰ ⴳ ⵓⵙⴳⴷ ⵏⵏⵙ !

ⵏⵜⵜⴰⵏ ⴰⴷ ⵉⴳⴰⵏ ⴰⵡⵜⵎ ⵏⵏⴰ ⵎⵉ ⵓⵔ ⵉⵜⵙⵓⵜⵓⵍ ⴰⵍⵎⵎⴰⴹ ⵉ ⵜⵉⵙⴳⴳⵯⵉⵏ ⵏⵏⵙ, ⴷ ⵓⵔ ⴰⵔ ⵉⵙⵙⵢⴰⴼⴰ ⵙ ⵉⵔⴰⴷⴰⵖⵏ ⵏ ⵜⵓⵣⵣⴰⵍⵜ ⵉⵏⵖⵍⴰⵏ ⴳ ⵎⴰⴷ ⴰⴽⴽⵯ ⵜⵍⴰ ⵜⴼⴳⴳⴰ ⵏⵏⵙ ⴳ ⵜⵉⴷⴷⵉ, ⵏⵜⵜⴰⵏ ⴰⴷ ⵊⵊⵓ ⵓⵔ ⵢⵓⵔⵎⵏ ⵜⵉⵏⵉⵜⵉⵏ ⴷ ⵜⵉⵎⵍⵉⵍⵍⴰⵢ ⴷ ⵉⵔⴰⵔⴰⵏ, ⵓⵍⴰ ⵙⴰⵔ ⵔⴰⴷ ⵢⴰⵔⵎ ⴰⴷ ⵉⴽⵔⵥ ⴼ ⵜⵖⴰⵡⵙⵉⵡⵉⵏ ⵎⵇⵇⴰⵔ ⵎⵥⵉⵢⵏⵜ, ⵏⵖⴷⴷ ⴰⴷ ⴽⴰ ⵢⴰⵍⵍⴰ ⴳ ⴽⵔⴰ ⵉⴳⴰⵜ ⵜⵉⵣⵉ, ⴷ ⴰⴷ ⵉⴳ ⵓⵎⵓⴳⴳⵓ ⵏⵏⵙ ⵢⴰⵏ ⵓⵎⵎⵔⴽⵙ ⵉⵙⵎⵓⵏⵏ ⴳⵔ ⵓⵏⵓⴼⵍ ⴷ ⵜⵛⵉⵔⵔⴰ, ⴷ ⵓⴳⵏⵉⴷ ⴳ ⵜⵉⵣⵉ ⵏⵏⴰ ⵓⵔ ⵏ ⵜⴰⵎⵜ ⴷ ⵜⴰⵍⵓⵖⵉ ⴱⴰⵀⵔⴰ ⴷⴰⵖ ⵉⴳⴳⵓⵜⵏ, ⵉⵎⵔⴽⴰⵙⵏ ⴰⴷ ⴰⵔ ⵜⵜⴰⵊⵊⴰⵏ ⴰⴼⴳⴰⵏ ⴰⴷ ⵉⵏⵏⴰ ⴼ ⵜⵡⵜⵎⵜ ⵎⴰⵙ ⴷ ⵢⵓⵎⵥ ⴳⵉⵙ ⵉⵚⵉⴹ ⵏⵖⴷⴷ ⵉⵙ ⴰⵔ ⴽⴰ ⵜⵙⴽⴰⵔ ⵖⵎⴽ ⴰⵏⵏ ⵄⵏⵡⴰ ⵓⵔ ⴰⴽⴽⵯ ⴳⵉⵙ ⵉⵍⵍⵉ.

ⴰⵔⴳⴰⵣ ⴰⵎⵏⵣⵓⵖ ⴰⵔ ⵉⵜⵜⴰⵏⵏⴰⵢ ⵜⴰⵎⵖⴰⵔⵜ ⴰⵎ ⵢⴰⵏ ⵓⴳⵎⵎⵓ ⵏⵏⴰ ⴼ ⴰⵙ ⴷ ⵉⵜⴼⴼⵉ ⵓⵍⴰⴷⴷⴰ ⵉⵖⵜ ⵏ ⵢⴰⵏⵏⵉ, ⵉⵖ ⵜ ⵉⵔⴰ ⵉⵅⵚⵚⴰ ⵜ ⴰⴷ ⵜ ⵜⵉⵔⵉ ⵓⵍⴰ ⵏⵜⵜⴰⵜ, ⵜⵉⵍⵉ ⴳ ⴷⴷⵓ ⵓⴼⵓⵙ ⵏⵏⵙ ⴼⴰⴷ ⴰⴷ ⴳⵉⵙ ⵉⵙⵏⵉⵎⵓⵔ ⵎⴽⵍⵍⵉ ⵉⵔⴰ ⴷ ⵉⵖ ⵓⵔ ⵜⵙⴽⵔ ⵎⴽ ⴰⵏⵏ ⵀⴰⵏ ⵉⵥⴹⴰⵕ ⴰⴷ ⵙⵜ ⵢⴰⵊⵊ ⵜⵓⴳⵍ ⵢⴰⵡⵉⴷ ⴼⵍⵍⴰⵙ ⵜⵉⵙⵙ ⵙⵏⴰⵜ ⴰⵔ ⴽⴽⵓⵥⵟ, ⵉⵖ ⵓⵔ ⵉⵡⴷⵉⵏⵜ ⵔⴰⴷ ⵉⵙⵎⴷ ⵙⵏⴰⵜ ⵜⵎⴰⴹ, ⴰⵔ ⵜⵏⵜ ⵉⵙⵙⵏⴼⴰⵍ ⵎⴽⵍⵍⵉ ⵉⵙⵏⴼⴰⵍ ⵉⵀⴷⵓⵎⵏ ⵏⵏⵙ, ⴰⵎⵎⴰ ⵏⵜⵜⴰⵜ ⵓⵔ ⵜⴳⵉ ⴰⵎⵔ ⵜⴰⵎⵖⴰⵔⵜ ⵏ ⵜⴳⵎⵎⵉ ⵓⵔ ⴷⴰⵔ ⵙ ⴰⵣⵔⴼ ⴰⴷ ⵜⵏⵔⵉⵣ** ⵉⵖ ⵜⵕⵎⵉ ⵏⵖⴷⴷ ⵉⵖ ⵜⵓⴹⵏ, ⴷ ⵓⵔ ⵜⵓⴼⵉ ⴰⴷ ⵜⵏⵏⴰ ⵜⴰⵖⴰⵡⵙⴰ ⴰⴷ ⵜⴳⴳⵉⵣ ⵏⵖⴷⴷ ⵜⵖⵍⵉ, ⴰⴷ ⵜⵛⵜⵜⴰ ⴰⵔ ⵜⵙⵙⴰ ⴰⵔ ⵜⵙⴽⴰⵔ ⵜⵉⵡⵓⵔⵡⵉⵏ ⵏ ⵜⴳⵎⵉ ⵜⵙⵎⴷ ⵜⵉⵏ ⵜⵙⵓⴽⵜ ⴰⵔ ⵜⵙⴳⵎⵉ ⵜⴰⵔⵡⴰ ⴰⵔ ⴷ ⵜⵉⵏⵉ ⵢⴰⵀ ⴼ ⵜⴰⵏⵏⴰ ⴰⴽⴽⵯ ⵉⵊⵔⴰⵏ, ⴷ ⵉⵅⵚⵚⴰⵜ ⴱⴷⴷⴰ ⴰⴷ ⵜⵉⵙⵙⴰⵏ ⵎⴰⵙ ⴷ ⵏⵜⵜⴰⵏ ⴰⴷ ⵉⴳⴰⵏ ⴰⵔⴳⴰⵣ ⵏⵏⴰ ⵢⵓⴼⴰⵏ ⵏⵖⴷⴷ ⵉⵙⴽⵔ ⴰⵙ ⵉⵅⴼ ⵏⵏⵙ ⵉⵙ ⵢⵓⴼⴰ ⴰⴷ ⵉⵙⵙⵏⴼⵍ ⵜⴰⵎⵖⴰⵔⵜ ⵏⵏⵙ ⵙ ⵜⵉⵢⵢⴰⴹ ⴰⵙⵙ ⵏⵏⴰ ⵜⵍⵍⴰ ⴳ ⵡⴰⴷⴷⴰⴷ ⴰⵏⵏ, ⵉⵏⵏⴰ ⴰⵙ ⵓⴳⴰⵢⵢⵓ ⵏⵏⵙ ⵎⴰⵙ ⴷ ⵉⵙ ⵢⵓⴼⴰ ⴰⴷ ⵙⵜ ⵉⴽⵔⵔⵙ ⵉⴼⵍⵜⵜ, ⴰⵛⴽⵓ ⵓⵔ ⵢⵓⴼⴰ ⴰⴷ ⵢⴰⵎⵥ ⵉⵅⴼ ⵏⵏⵙ, ⵏⵖⴷⴷ ⴰⴷ ⵢⴰⵎⵥ ⵉⵡⵜⵜⴰ ⵏⵏⵙ, ⴰⵔ ⵢⴰⴽⴽⴰ ⵉ ⵓⴳⴰⵢⵢⵓ ⵏⵏⵙ ⵜⵓⴳⵜ ⵏ ⵜⵉⵙⵄⴹⴰⵕ ⵓⵔ ⵉⵛⵛⵉⵏ, ⴼⴰⴷ ⴰⴷ ⵉⵍⴽⵎ ⴰⵢⵏⵏⴰ ⵉⵔⴰ ⴱⵍⴰ ⵉⵙⵍⵍⴰ ⵉ ⵉⵡⵏⵏⴰⵏ ⴷⴰⵔ ⵜⴰⵏⵏⴰ ⴷ ⵉⴷⵔⵓ ⵜⵓⴷⵔⵜ ⵏⵏⵙ, ⴰⵔ ⵉⵜⵜⵉⵏⵉ ⵎⴰⵙ ⴷ ⵉⵖ ⵜⵍⵍⴰ ⵜⵎⵖⴰⵔⵜ ⴳ ⵡⴰⴷⴷⴰⴷ ⴰⴷ ⵎⴰⵔ ⴰⴷ ⵉⵙⴽⵔ ⵉ ⵜⵓⴳⴳⵓⵎⵜ ⵏⵏⵙ ⵏⵏⴰ ⴳⵉⵙ ⵉⵜⵜⴰⵡⴽⵏ, ⴷ ⵎⴰⴷ ⵔⴰⴷ ⵉⴷⵔⵓ ⵉⵙⵢⴰⴼⴰⵜⵏ ⵏⵏⵙ ⴰⴼⴰⴷ ⴰⴷ ⵓⵔ ⵎⵎⵜⵏ ⴳ ⵓⴳⵏⵙ ⵏⵏⵙ? ⵉⵖ ⵓⵔ ⵉⵍⵍⵉ ⵓⴳⵏⵙ ⵉⵇⵇⴰⵏⴷ ⴰⴷ ⵢⵉⵍⵉ ⴱⵔⵔⴰ, ⵉⵇⵇⴰⵏⴷ ⴰⴷ ⵜⵉⵍⵉ ⵜⵙⵓⴽⵜ, ⴰⵎⵎⴰ ⵜⴰⵎⵖⴰⵔⵜ ! ⴷ ⵎⴰⵎⵏⴽ ⴰⵙ ⵜⵙⵢⴰⴼⴰ ⵜⵎⵖⴰⵔⵜ, ⴷ ⵎⴰⴷ ⵜⵔⴰ, ⵎⴰⴷ ⵙ ⵜⵙⵖⴰⵡⵙⴰ, ⵎⴰⵎⵏⴽ ⴰⵙ ⵔⴰⴷ ⴰⵙ ⵢⴰⵡⵙ, ⵎⴰⵢⴰⵏ ⵓⵔ ⴰⴽⴽ ⵉⴽⴽⵉ ⴰⵍⵅⴼ ⵏⵏⵙ ⴷ ⵓⵔ ⵏ ⴰⴽⴽⵯ ⴳⵉⵙ ⵉⵣⵔⵉ, ⵉⵙⵙⵏ ⴳ ⵡⴰⵡⴰⵍ ⵏ ⵕⴱⴱⵉ ⵖⴰⵔ ⵎⴰⵙ ⵉⵃⵕⵎ ⴰⵙⵜⵜ ⵏ ⵉⵍⴽⵎ ⵎⵛⵛ ⵉⴳⴰ ⵏⵉⵜ ⵓⵏⵢⴰⵍⴽⴰⵎ ⵎⵏⵏⴰⵡ, ⵓⵔ ⴰⴽⴽⵯ ⵙⵙⵏ ⵜⵓⴳⵜ ⵏ ⵎⴷⴷⵏ ⵎⴰⵙ ⴷ ⴰⴷⴷⴰⴷ ⵏⵏⴰ ⵉⵙ ⵓⵔ ⵉⵔⵅⵉ ⵢⵓⵜⵉ ⴰⵍⵎⵎⴰⴹ ⵏ ⵜⵙⵓⴳⵉⵜ ⵏ ⵡⵓⵍ ⴷ ⵉⴳⴰⴷⴷⴰ ⴷ ⵜⵉⵕⵥⵉ ⵏ ⵉⵅⵙⴰⵏ ⴱⵍⴰ ⵏ ⵓⵏⵙⵍⴰⵎ, ⴷ ⵓⵊⴷⴷⴰⵔ ⵏ ⵓⴼⴳⴰⵏ ⵙⵓⵍ ⵉⵙⵓⵍⵏ.

ⵉⵖ ⵏⵙⴳⵍⵍⴱ ⵉⵙⵓⵔⴰⵙ, ⵜⵙⴰⵡⵍ ⵜⵎⵖⴰⵔⵜ ⵖⵎⴽ ⴰⴷ ⵙ ⵉⵙⴰⵡⵍ ⵓⵔⴳⴰⵣ ⵡⴰⵔ ⴰⵏⵍⵍⵉ ⵖⵉⴷ, ⵎⴰⵎⵏⴽ ⴰⴷ ⵔⴰⴷ ⵜⴳ ⵜⵎⵔⴰⵔⵓⵜ ⵏ ⵡⴰⵎⵓⵏ ⵏⵏⵖ? ⵏⵙⵙⵏ ⵏⵉⵜ ⵉⵙ ⵉⴹⵓⵔⴹⵔ ⵍⵍⵉⵖ ⵉⵙⴰⵡⵍ ⵓⵔⴳⴰⵣ ⵎⵛⵛ ⴽⵓⴷ ⵏⵏⴰ ⵜⵔⵥⵎ ⵜⵎⵖⴰⵔⵜ ⵉⵎⵉ ⵏⵏⵙ ⵔⴰⴷ ⵉⵍⵎⵎⴰⵏ ⵉⵙⵙⴼⵍⵉⴷ!

ⵉⵙ ⵏⵓⴼⴰ ⵢⴰⵏ ⵡⴰⵙⵙ ⴰⴷ ⵜⵎⵎⴰⵜⵜⵉ ⵜⴰⵏⵏⴰⵢⵜ ⵏ ⵡⴰⵎⵓⵏ ⴳ ⵓⴷⵖⴰⵔ ⵏⵏⵙ ⵜⵉⵍⵉ ⴳⵉⵙ ⵟⴰⵢⵢⴰⴹ ⵏⵏⴰ ⵉⵙⵙⵓⵙⵓⵎⵏ, ⵜⴳ ⵜⴰⵏⵏⴰⵢⵜ ⵏ ⵜⵉⴷⵜ, ⵉⵙ ⵏⵓⴼⴰ ⴰⴷ ⵏⵥⵕ ⵜⴰⵎⵖⴰⵔⵜ ⵙ ⵉⵅⴼ ⵏⵏⵙ ⵢⴰⵏ ⵡⴰⵙⵙ ⵜⵙⵙⵏⴼⵍ ⵜⴰⵏⵏⴰⵢⵜ ⴰⴷ ⵜⵓⵙⵉ ⴼ ⵉⵅⴼ ⵏⵏⵙ ⵏⵏⴰ ⵜ ⵉⵙⵙⵉⵎⵥⵉⵏ ⵜⵚⴼⴹ ⵙ ⵓⴱⵓⵔⵣ ⵏⵏⵙ ⴰⴽⴰⵍ, ⵉⵙ ⵜⵓⴼⴰ ⴰⴷ ⵜⵙⵙⵏⴼⵍ ⵜⴰⵏⵏⴰⵢⵜ ⵏⵏⵙ ⴼ ⵜⵖⵙⵙⴰ ⵏⵏⵙ ⵓⵍⴰ ⵎⴰⵙⵜⵜ ⵉⴷ ⴰⴽⴽⵯ ⵉⵜⴽⴽⴰⵏ ⵏ ⵜⵓⵕⵥⵉⵎⵉⵏ

ⴰⵔ ⵖⵉⴷ ⵔⵉⵖ ⴰⴷ ⵏⵏⵉⵖ ⵎⴰⵙ ⴷ ⵜⴰⵡⵜⵎⵜ ⵜⴹⴼⴰⵔ ⵢⴰⵏ ⵓⵙⵙⵓⵔⴼ ⴱⴰⵀⵔⴰ ⵉⵎⵇⵇⵓⵔⵏ ⴳ ⴷⴰⵔ ⵓⵎⴰⴹⴰⵍ ⵙ ⵓⵎⴰⵜⴰ, ⴷⴰⵔ ⵡⴰⵎⵓⵏ, ⴷⴰⵔ ⵓⵔⴳⴰⵣ, ⵓⵍⴰ ⴷⴰⵔ ⵓⴳⴰⵢⵢⵓ ⵏⵏⵙ, ⵢⴰⵏ ⵓⵙⵙⵓⵔⴼ ⵉⴱⵉⴷⴷⵏ ⴼ ⵉⵙⵓⵜⴰⵔ ⴷⵓⵙⵏⵉⵏ, ⴰⵙⵓⵔⴼ ⵓⵔ ⵉⴳⵉⵏ ⵖⴰⵔ ⵜⵉⵔⵔⴰ ⴳ ⵜⴼⵔⴽⵓⴽⵜ ⵎⵛⵛ ⴰⴷ ⵏⵉⵜ ⵢⵉⵍⵉ ⵙ ⵜⵉⴷⴷⵜ ⴷ ⴳ ⵜⵉⵍⴰⵡⵜ ⵏⵏⵖ, ⵀⴰⵏⵏ ⵓⵔ ⴷ ⵜⴰⴼⵓⴳⵍⴰ ⵏ 8 ⵎⴰⵕⵚ ⴰⵙ ⵔⴰⴷ ⴰⵙ ⴷ ⵜⵔⴰⵔⵎ ⴰⴷⴷⵓⵔ ⵏⵏⵙ ⵏⵖⴷⴷ ⴰⵙ ⵜ ⵜⵙⵏⵉⵎⵎⵔⵎ ⴼ ⵜⵓⴳⴳⴰⵙ ⵏⵏⵙ ⵓⵍⴰ ⵜⵉⵡⵓⵔⵡⵉⵏ ⵏⵏⵙ ⴷ ⵉⵥⵉⴹⵔ ⵏⵏⵙ, ⵎⵛⵛ ⴰⴷ ⵜⴳⵜ ⴽⵢⵢⵉ ⴷ ⵏⵜⵜⴰⵏ, ⵏⵜⵜⴰⵜ ⴰⴼⴳⴰⵏ, ⵜⵉⵍⵉ ⴳⵉⵡⵏ ⵜⴼⴳⴰⵏⵜ, ⵜⵚⴼⴹⵎ ⵉⵙⵍⴽⵉ ⴷ ⵓⵎⴽⴽⴰⴹ ⴰ ⴼⴰⴷ ⴰⴷ ⵓⵔⵔⵉⵏⵜ ⵜⵉⵚⴹⴰⵍ ⵏ ⵓⵙⴰⵙⵜⵍ ⴳⴰⴷⴷⴰⵏⵜ ⴰⴷ ⵢⴰⴷ ⵓⵔ ⵜⵡⴰⵍⴰ ⵜⴰⵡⵜⵎⵜ ⵉⵣⴷⴷⴰⵔ ⵓⵍⴰ ⵉⵡⴰⵍⴰ ⵜ ⵓⵡⵜⵎ.

 ⵉⵙⴰⵖⵓⵍⵏ 

 ⴰⵎⵏⵏⵉ ⵏ ⵅⴰⴷⵉⵊⴰ ⴱⵓⵃⵍⵓ
ⴰⵙⴳⵣⴰⵡⴰⵍ ⵏ ⴰⵙⵉⵏⴰⴳ ⴰⴳⵍⴷⴰⵏ ⵏ ⵜⵓⵙⵙⵏⴰ ⵜⴰⵎⴰⵣⵉⵖⵜ(ⵙ.ⴳ.ⵙ.ⵎ) : ⵎⵙⵎⵓⵏ ⴰⵡⴰⵍ ⴰⵎⴰⵜⴰⵢ ⴰⵙⵏⵎⴰⵍⴰⵢ ⵏ ⵜⵎⴰⵣⵉⵖⵜ (ⵎ.ⵎ.ⵙ.ⵎ)